b'\n_START_ARTICLE_\nFerry Souvan\n_START_SECTION_\n\xc5\xbdivljenje\n_START_PARAGRAPH_\nFerry Souvan se je rodil 1. maja 1919 v Vol\xc4\x8djem Potoku. Bil je najmlaj\xc5\xa1i izmed treh otrok, imel je namre\xc4\x8d starej\xc5\xa1o sestro Elzo in brata Leona mlaj\xc5\xa1ega. Njegov o\xc4\x8de Leon Souvan je bil znan slovenski trgovec z blagom in lastnik gradu s posestvom v Vol\xc4\x8djem potoku pri Kamniku. Udejstvoval se je tudi kot glasbenik in slikar. Njegova mama Helena, rojena Sponer, je izhajala iz Moravske in je bila dobra poznavalka sodobnih na\xc4\x8dinov kmetovanja. Leta 1936, ko je bil Ferry star 17 let, je naredila samomor. Njegov dedek je bil znan ljubljanski trgovec Ferdinand Souvan, ki je tudi podpiral slovenska narodna in trgovska dru\xc5\xa1tva._NEWLINE_Ferry je \xc5\xa1tudiral na Poslovni univerzi Luigi Bocconi v Milanu, kjer je najprej diplomiral, pozneje pa tudi doktoriral iz ekonomije. Zaradi \xc5\xa1tudija v Italiji je bil sumljiv povojnim oblastem, ki so ga za nekaj \xc4\x8dasa celo zaprle, vendar mu kakr\xc5\xa1negakoli sodelovanja z okupatorjem niso mogli dokazati._NEWLINE_O\xc4\x8de ga je u\xc4\x8dil igranja na klavir, harmoniko, klarinet in saksofon. Prvo klavirsko harmoniko mu je kupil, ko je bil star 8 let. V \xc4\x8dasu \xc5\xa1tudija je svoje glasbeno znanje \xc5\xa1e izpopolnil. Ker ni mogel dobiti ustrezne slu\xc5\xbebe, je leta 1946 ustanovil svoj zabavni ansambel, v katerem je igral tudi poznej\xc5\xa1i avsenikov kitarist Lev Ponikvar. Sam je ve\xc4\x8dinoma igral harmoniko, v\xc4\x8dasih pa je poprijel tudi za druge in\xc5\xa1trumente. Dolga leta so redno nastopali v kavarni Neboti\xc4\x8dnik in v baru hotela Slon. Izvajali so predvsem jazz, je pa Ferry tudi sam skladal._NEWLINE_K pisanju za Avsenike ga je povabil Vilko Ovsenik, s katerim se je dobro poznal. Eno prvih besedil je bilo Tam, kjer murke cveto, za katerega je navdih dobil med obiskom doline Drage na pobudo bratov Avsenik. Pri tem se je pripetila zanimiva anekdota. V prvi verziji besedila je Ferry napisal \xc2\xbbTam, kjer encijan rde\xc4\x8d, ves pre\xc5\xa1erno dehte\xc4\x8d, ne\xc5\xbeno vabi ...\xc2\xab\xc2\xa0Avseniki so po celono\xc4\x8dnem snemanju kon\xc4\x8dno uspeli posneti skladbo, nato pa jih je klical zaskrbljeni Ferry, ki je ugotovil, da je encijan modre barve. Besedilo so spremenili v \xc2\xbbTam, kjer encijan plav, ves pre\xc5\xa1erno bahav, ne\xc5\xbeno vabi ...\xc2\xab\xc2\xa0Tako je tudi ostalo. Pozneje je zanje napisal \xc5\xa1e ve\xc4\x8d besedil, veliko skladb je bilo zelo uspe\xc5\xa1nih. Nekaj besedil je napisal tudi za druge izvajalce._NEWLINE_V zrelih letih se je preizkusil v gospodarstvu. Umrl je 31. oktobra 1974 v Ljubljani. Pokopan je na Homcu pri Kamniku.'